b"\n_START_ARTICLE_\nIsocitrat deshidrogenasa\n_START_SECTION_\nIDH2\n_START_PARAGRAPH_\n\xc3\x89s la variant mitocondrial de la IDH1. Catalitza les reaccions de descarboxilaci\xc3\xb3 oxidativa de l'isocitrat i de l'oxalsuccinat utilitzant tamb\xc3\xa9 \xc3\xbanicament NADP\xe2\x81\xba com acceptor d'electrons. La prote\xc3\xafna humana t\xc3\xa9 una llargada de 452 amino\xc3\xa0cids i es presenta en homod\xc3\xadmers que necessiten, per cadascun, la uni\xc3\xb3 d'un cati\xc3\xb3 magnesi o mangan\xc3\xa8s._NEWLINE_Participa en el metabolisme intermedi i en la producci\xc3\xb3 d'energia estant estretament associada amb el complex piruvat deshidrogenasa.\n_START_SECTION_\nRegulaci\xc3\xb3\n_START_PARAGRAPH_\nEl canvi d'energia lliure per la reacci\xc3\xb3 catalitzada per la IDH es pot considerar una reacci\xc3\xb3 irreversible, motiu pel qual ha de ser regulada acuradament per evitar un consum excessiu de isocitrat i una acumulaci\xc3\xb3 de 2-oxoglutarat. La reacci\xc3\xb3 s'estimula pel simple mecanisme de disponibilitat de substrat (isocitrat, NAD (P)\xe2\x81\xba, Mg\xe2\x81\xba\xc2\xb2 / Mn\xe2\x81\xba\xc2\xb2), inhibida pel producte (2-oxoglutarat i NAD (P) H) i inhibida per l'ATP per inhibici\xc3\xb3 competitiva feedback.\n_START_SECTION_\nMecanisme catal\xc3\xadtic\n_START_PARAGRAPH_\nEn el transcurs del cicle de Krebs, l'isocitrat, produ\xc3\xaft per la isomeritzaci\xc3\xb3 de l'\xc3\xa0cid c\xc3\xadtric, \xc3\xa9s oxidat i descarboxilat. l'enzim IDH envolta en el seu centre actiu a l'isocitrat mitjan\xc3\xa7ant els amino\xc3\xa0cids arginina, tirosina, asparagina, serina, treonina i \xc3\xa0cid asp\xc3\xa0rtic._NEWLINE_La primera etapa de la reacci\xc3\xb3 \xc3\xa9s l'oxidaci\xc3\xb3 del carboni alfa (C#2) de l'isocitrat formant d'aquesta manera oxalsuccinat. En aquest proc\xc3\xa9s el grup alcohol d'aquest carboni perd protons, els electrons van fins al carboni formant un grup cetona i s'elimina un i\xc3\xb3 hidrur utilitzant NAD\xe2\x81\xba/NADP\xe2\x81\xba com a cofactor acceptor d'electrons. _NEWLINE_La segona etapa \xc3\xa9s la descarboxilaci\xc3\xb3 de l'oxalsuccinat. En aquesta etapa l'oxigen del grup carboxil perd els protons a causa d'un residu de tirosina proper i els electrons es desplacen fins al carboni 2. El di\xc3\xb2xid de carboni deixa el carboni beta de l'isocitrat, els electrons es mouen fins a l'oxigen del grup cetona i aquest es carrega negativament, i per \xc3\xbaltim es forma un doble enlla\xc3\xa7 entre els carbonis alfa i beta. _NEWLINE_La tercera etapa \xc3\xa9s la saturaci\xc3\xb3 del doble enlla\xc3\xa7 entre els carbonis 2 i 3. En aquesta etapa, un residu de lisina desprotona l'oxigen del carboni alfa, regenerant l'enlla\xc3\xa7 cetona i formant un enlla\xc3\xa7 simple entre els carbonis alfa i beta tot agafant un prot\xc3\xb3 d'un residu de tirosina proper."